**Pekka Juhani "Pave" Maijanen** (3. syyskuuta 1950 Lappeenranta – 16. tammikuuta 2021) oli suomalainen muusikko, joka toimi uransa aikana laulajana, lauluntekijänä, basistina, kosketinsoittajana, rumpalina, kitaristina ja tuottajana. Soolouransa lisäksi Maijanen tunnetaan varsinkin Royalsista, Rock’n’Roll Bandistä, Pepe & Paradisesta ja myös Dingon ja Hurriganesin kosketinsoittaja-tuottajana.

Maijasen omia menestyskappaleita ovat muun muassa "Pidä huolta", "Lähtisitkö", "Jano", "Elämän nälkä" ja "Ikävä". Maijanen edusti Suomea Eurovision laulukilpailussa 1992 kappaleella "Yamma Yamma". Maijaselle myönnettiin vuonna 2012 Iskelmä-Finlandia-palkinto, ja vuonna 2015 hän oli mukana *Vain elämää* -televisiosarjan 4. tuotantokaudella.

Varhaisvaiheita
---------------

Maijanen sai kuusivuotiaana ensimmäisen instrumenttinsa, huuliharpun, ja soitti sillä ensimmäiset esiintymisensä. Ensimmäinen yhtye oli vuonna 1964 Top Cats, mihin häntä pyydettiin rumpaliksi. Hän lainasi harjoitteluun rummut Lappeenrannan kasarmin soittokunnasta. Ours-yhtyeessä hän soitti aluksi rumpuja, myöhemmin kitaraa sekä sähköurkuja. Yhtye esiintyi jo laajemmin muun muassa Helsingissä sekä osallistui Tampereella rockin SM-kisoihin. Maijanen oli rumpalina seuranneessa Kopet-yhtyeessä, joka pääsi ammattimaiselle ohjelmatoimistolle. Yhtye voitti rockin SM-kilpailun Vaasan kesä -tapahtumassa ja esiintyi muun muassa Lappeenrannan alueradion lähetyksissä. 1969 Maijanen haki opiskelijaksi Helsingin yliopiston voimistelulaitokseen, minne hän ei päässyt. Hän pelasi kaudella 1966–1967 LaPan (Lappenrannan Pallon) riveissä jääkiekkoa Suomensarjassa, eli silloisella toiseksi ylimmällä sarjatasolla. Jääkiekkoa hän pelasi Pietarinkadun Oilers -hyväntekeväisyysjoukkueessa vielä 1990-luvulle saakka.

Musiikki ammatiksi
------------------

Hessu Hietanen sekä rumpali Rauli Puumalainen pyysivät Maijasta liittymään Johnny Liebkindin taustayhtyeeseen kitaristiksi kesäkiertueen päätyttyä sen siirtyessä Kristianin taustayhtyeeksi, jonka nimeksi tuli Mielikummitus. Maijanen levytti Kristianin kokoonpanossa singlen "Aquarius"/"Never My Lover". Seuraava yhtye oli Matti Sarapaltion johtama Smokings. Tässä yhtyeessä Maijanen on kertonut oppineensa sovitusten tekemisen ja merkityksen Tuomo Tanskan opastamana.

Muusikon ura jatkui Pepe & Paradise -yhtyeen basistina, mihin häntä suositteli yhtyeen kosketinsoittajaksi siirtynyt Pedro Hietanen. Tätä aikaa Maijanen kuvasi erittäin merkittäväksi kehittymisessään muusikkona Markku Johanssonin mutta myös koko yhtyeen vaikutuksesta. Vuonna 1973 hän lähti Paradisesta suorittamaan asevelvollisuutta. Dave Lindholm ja Janne Ödner tutustuttivat hänet rumpali Affe Forsmaniin. Forsmanin ja Ödnerin kanssa hän suunnitteli kokoonpanoa. He soittavat Maijasen "Fever"-singlellä.

Maijanen toimi solistina muun muassa kitaristi Albert Järvisen albumeilla. Maijasen oma ensimmäinen soolosingle "Fever" ilmestyi vuonna 1974. Tämän jälkeen seurasi Rock’n’Roll Band, joka hajosi nopeasti eri käsityksiin musiikin suunnasta ja tyylistä. Maijasesta tuli seuraavaksi Royals-yhtyeen laulaja-basisti. Siinä hän sävelsi ensimmäiset kappaleensa itsenäisesti. Sanoitukset teki Jim Pembroke ja kappaleet tulivat albumille *Out*.

Maijanen aloitti tuottajana 1975 Wigwamin *Nuclear Nightclub* -albumilla. Tässä hän oli tuohon aikaan harvinaisesti mukana yhtyeen harjoituksissa. Muita tuotantoja olivat muiden muassa Dead End 5, Rock’n’Roll Band sekä Jimi Sumén. Lisäksi hän teki sovituksia sekä lauloi taustoja eri yhtyeille ja artisteille. 1980-luvulla hän tuotti muun muassa Hurriganesin viimeisimmät albumit sekä Dingon levyt. Toisinaan Maijasta on kutsuttu myös "kuudenneksi Dingoksi", sillä hän oli aktiivisesti mukana Dingon toiminnassa 1980-luvulla.

Sooloura, laulukieli suomeksi, läpimurto
----------------------------------------

1980-luvun alussa Maijanen perusti yhtyeen Pave’s Mistakes, joka julkaisi kaksi albumia. Jälkimmäisellä levyllä *Pidä huolta* Maijanen sävelsi, sanoitti ja tulkitsi ensimmäiset suomenkieliset levytyksensä. Levyn otsikkokappaleesta tuli vuoden 1981 suurimpia hittejä.

Ensimmäinen pelkästään Maijasen omaa nimeä kantava sooloalbumi *Tanssivat kengät* ilmestyi vuonna 1983, sisältäen muun muassa edellisenä vuonna julkaistun disco-funk-hitin "Aiaiai". Koko 1980-luvun ajan hän levytti soololevyillään suomenkielistä rock- ja popmusiikkia. Hän teki laulunsa yleensä itse, usein salanimellä Maija Paavonen. Myös Hector teki Maijasen levyille sanoituksia.

1980-luvun puolessavälissä Pave Maijasen sooloura oli suosituimmillaan. Albumit *Maijanen* (1984) ja *Palava sydän* (1985) myivät timanttilevyyn oikeuttavan määrän ja *Maailman tuulet* (1987) kultalevyyn. Maijasen hittejä olivat muun muassa "Lähtisitkö", "Jano", "Joki ja meri", "Elämän nälkä" ja "Ikävä". Englanninkielisen *Would You* -levyn hän teki vuonna 1987 käyttäen MAYA-nimeä.

Myöhemmin
---------

1990-luvulla Pave Maijasen ura lähti laskusuuntaan. Albumit eivät myyneet enää entiseen tapaan ja suurena iskuna tuli viimeinen sija vuoden 1992 Eurovision laulukilpailussa kappaleella "Yamma Yamma". Oman soolouransa hiljaiselon aikana hän toimi muun muassa kosketinsoittajana Dingon paluukonserteissa vuosina 1993–1994 ja soitti kaikki kosketinsoitinosuudet Dingon albumilla *Via Finlandia*. Vuosikymmenen lopulla Maijanen palasi takaisin parrasvaloihin, kun hänen, Kirkan, Hectorin ja Pepe Willbergin Mestarit Areenalla -ryhmä esiintyi loppuunmyydyille jäähalleille ja järjesti ensimmäisenä suomalaisena esiintyjänä oman konsertin Helsingin Olympiastadionilla. Oman uuden soolouran luominen Mestarit Areenalla -projektin jälkeen tyrehtyi kuitenkin nopeasti.

Maijanen teki musiikkia myös televisioon. Hän lauloi tunnusmusiikit muun muassa piirrossarjoihin *Ankronikka* sekä *Nalle Puhin uudet seikkailut*. Maijasen salanimiä musiikintekijänä olivat Paavo Maijanen ja Maija Paavonen (tai M. Paavonen).

Kesäkuussa 2014 Maijaselle myönnettiin taiteilijaeläke. Hän konsertoi Polaris-jousikvartetin kanssa sekä Silvennoinen & Maijanen Band -kokonpanossa.

Vuonna 2018 Maijanen oli Wigwamin 50-vuotisjuhlakiertueella basistina ja yhtenä laulajista. Kokoonpano esiintyi myös Wigwam Experience -nimellä, kun Jim Pembroke ei ollut mukana myöhemmissä konserteissa. Helmikuussa 2020 Maijanen palkittiin Emma-gaalassa Erikois-Emmalla elämäntyöstään.

Maijanen harrasti valokuvausta 1970-luvulta asti ja hänen ensimmäinen näyttelynsä KUVA & VALO nähtiin kesällä 2020 Kesälahdella sekä myöhemmin syksyllä 2020 niin Lappeenrannassa kuin Helsingissä, Kanneltalon galleriassakin. Näyttelyn otsikko pohjautui siihen, että Maijanen ei koskaan käyttänyt kuvatessaan salamavaloa, vaan hän kuvasi ainoastaan luonnonvalon kanssa.

Pave Maijanen oli naimisissa Liisa Maijasen kanssa. He saivat kaksi yhteistä lasta. Maijanen oli aktiivinen veteraanijääkiekkoilija.

Syksyllä 2018 Maijanen alkoi kärsiä ALS-taudin oireista. Hän sai taudin diagnoosin ja luopui sen edetessä sekä laulamisesta että soittamisesta. Maijanen kuoli tammikuussa 2021 ALS-taudin heikentämänä. Maijanen on haudattu Hietaniemen hautausmaan uurnalehtoon Helsinkiin.

Maijasesta ilmestyi huhtikuussa 2021 Tammen kustantama, Tommi Saarelan kirjoittama elämäkertakirja *Pave Maijanen – Elämän nälkä*.

Maijasen muistolle on omistettu lokakuussa 2023 paljastettu Harri Ahosen pronssiveistos *Lavalla,* joka sijaitsee Lappeenrannan Rantapuistossa.

Syksyllä 2024 ensi-iltansa saavassa Dingo-yhtyeestä kertovassa *Levoton Tuhkimo* -elokuvassa Pave Maijasta esittää artisti Reino Nordin.

Yhtyeitä
--------

* The Top Cats (1964)
* Ours (1965–1968)
* Kopet (1968–1969)
* Mielikummitus (1969–1970)
* Smokings (1970–1971)
* Pepe & Paradise (1971–1975)
* Wigwam (tuottaja 1975, basisti-laulaja 2018)
* Lauluyhtye Fyrkka (1974)
* Rock'n'Roll Band (1975, 2005 ja 2018)
* Royals (1975–1978)
* Mistakes (1980–1982)
* (Palava Sydän) 1985–1987
* Hurriganes (1980) (kosketinsoittaja-tuottaja)
* Dingo (tuottaja 1984–1994, kosketinsoittaja 1993–1994)
* Mestarit (1997–2002)
* Hector & Pave Maijanen Duo (2003)

Soololevyt
----------

* *Fever / The Seventh Son*  (1974, single)
* *Tanssivat kengät*  (1983)
* *Maijanen*  (1984)
* *Palava sydän*  (1985)
* *Maailman tuulet*  (1987)
* Maya: *Would You*  (1987)
* *Kuutamokeikka*  (1990)
* *No Joking*  (1991)
* *Sirkus saapuu tivoliin*  (1994)
* *Kohti uutta maailmaa*  (1998)
* *Mustaa valkoisella*  (2000)
* *Kaikessa rauhassa*  (2010)

Lähteet
-------

1. ↑  Niemi, Onni: Iltalehti: Muusikko Pave Maijanen on kuollut *Helsingin Sanomat*.  16.1.2021. Helsinki:  Sanoma Media Finland Oy. Viitattu 16.1.2021.
2. 1 2  Vedenpää, Ville: Muusikko Pave Maijanen on kuollut *Yle Uutiset*.  16.1.2021. Viitattu 16.1.2021.
3. ↑  Ylimutka, Leena: Muusikko Pave Maijanen, 70, on kuollut *Iltalehti*.  16.1.2021. Viitattu 16.1.2021.
4. ↑  Pave Maijanen voitti rahakkaan palkinnon, MTV3, Viitattu 6.7.2012.
5. 1 2 3 4 5  Immonen, Risto: Paavo Maijasen haastattelu.  *Musa*, 1977, nro 12, s. 23–31.
6. ↑  Annala, Jukka: Pave Maijanen paljastaa nyt miten huomasi ALS-sairauden: "Diagnoosi oli tyly" *Iltalehti*.  2.9.2020. Viitattu 2.9.2020.
7. 1 2  Haastattelu ohjelmassa Puoli seitsemän, TV1, 9.9.2010 05.55 ja 14.30. Vieraana 60-vuotias saunafriikki Pave Maijanen.
8. ↑
9. ↑  He saivat taiteilijaeläkkeet – katso lista! *Ilta-Sanomat*.  30.6.2014.  Arkistoitu 8.12.2015. Viitattu 30.6.2014.
10. ↑  Wigwam-kiertue *soundi.fi*.
11. ↑  JVG nappasi palkinnot neljässä kategoriassa: Vuoden yhtye, biisi, striimatuin kappale ja pop – Nämä kotimaiset artistit Emma-gaalassa palkittiin *Aamulehti*. Viitattu 16.1.2021.
12. ↑  Pave Maijasen valokuvia ensi kertaa esillä Helsingissä | Helsingin kaupunki, kulttuurin ja vapaa-ajan toimiala *www.sttinfo.fi*. Viitattu 17.1.2021.
13. ↑  EKarjala *Eventz.today*. Viitattu 17.1.2021.
14. ↑  IS: Pave Maijanen sairastaa ALS-tautia – laulaminen ja soittaminen on jäänyt: "Aika huteraa alkaa meno olla" *Iltalehti*.  1.9.2020. Viitattu 2.9.2020.
15. ↑  Muusikko Pave Maijanen, 70, on kuollut - Iltasanomat Iltasanomat. Viitattu 17.1.2021.
16. ↑  Pekka Vauhkonen: Pave Maijasen viimeinen leposija *VLS - Viimeiset leposijat*.  22.7.2023. Viitattu 29.10.2023.
17. ↑  Uutuuskirja: Pave Maijaselta jymypaljastus Vain elämää -kulisseista – artistit juonivat historiallisen salajuonen, josta tuotantokaan ei tiennyt *Ilta-Sanomat*.  13.4.2021. Viitattu 13.4.2021.
18. ↑  Pave Maijanen sai muistoteoksen Lappeenrantaan – tältä se näyttää *Yle Uutiset*.  12.10.2023. Viitattu 12.10.2023.
19. ↑  Yllätysnimi näyttelee Pave Maijasta Dingo-elokuvassa *www.iltalehti.fi*. Viitattu 19.10.2023.
20. ↑  Biografia pavemaijanen.com.  Arkistoitu 30.1.2016. Viitattu 6.8.2015.

Kirjallisuutta
--------------

* Saarela, Tommi: *Pave Maijanen – elämän nälkä*. Helsinki: Tammi, 2021. ISBN 978-952-04-2324-7.

Aiheesta muualla
----------------

* Pave Maijasen esitystuotanto Suomen äänitearkistossa (1901–1999)
* Pave Maijasen sävellystuotanto Suomen äänitearkistossa (1901–1999)
* Pave Maijasen sanoitustuotanto Suomen äänitearkistossa (1901–1999)
* Pave Maijanen Ylen Elävässä arkistossa
* Pave Maijanen esittää kappaleen "Lähtisitkö" Hittimittari-ohjelmassa 8.12.1984 Yle Areena

Dingo

| 
* Pertti Neumann
* Jonttu Virta
* Pepe Laaksonen
* Leena Peisa
* Saska Ketonen

 |
| --- |
| 
* Juha "Quuppa" Seittonen
* Jarkko Eve
* Tumppi Vähä-Pesola
* Pete Nuotio
* Pave Maijanen
* Jari Nieminen
* Vesa Aaltonen
* Pekka Kuorikoski
* Hombre Lampinen
* Juha Jokinen
* Sami Välimäki
* Ari Toikka
* Pekka Siistonen
* Jukka Mänty-Sorvari
* Robert Engstrand
* Vesa Kuhlman
* Ville Siuruainen
* Erik Valkama
* Jani Hölli
* Janne Kasurinen
* Mikko Virta
* Esa Nummela
* Topi Karvonen
* Jere Ijäs
* Tero Rikkonen
* Rein T. Rebane
* Taago Daniel
* Vallo Vildak
* Petri Lapintie

 |

|  |  |
| --- | --- |
| Studioalbumit | 
* *Nimeni on Dingo*
* *Kerjäläisten valtakunta*
* *Pyhä klaani*
* *Via Finlandia*
* *Purppuraa*
* *Humisevan harjun paluu*

 |
| Livealbumit | *Live* |
| Kokoelmat | 
* *Tuhkimotarina*
* *Sinä & Minä*
* *Suomen parhaat*
* *20 suosikkia – Autiotalo*
* *Parhaat*
* *Dingomania*
* *Tähtisarja – 30 suosikkia*
* *Kunnian päivät 1983–1986*
* *Sound Pack 2CD+DVD*
* *Autiotalon aarteet*

 |
| VHS/DVD | 
* *Nimemme on Dingo*
* *Kerjäläisten valtakunnassa*
* *Dingo Live*
* *Dingomania*

 |



|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Suomen euroviisuedustajat |
| --- |
|  |
| 1960-luku | * Laila Kinnunen
* Marion Rung
* Laila Halme
* Lasse Mårtenson
* Viktor Klimenko
* Ann-Christine
* Fredi
* Kristina Hautala
* Jarkko ja Laura
 | Suomen Euroviisulogo |
|  |
| 1970-luku | * ~~1970~~
* Markku Aro & Koivistolaiset
* Päivi Paunu & Kim Floor
* Marion Rung
* Carita Holmström
* Pihasoittajat
* Fredi & The Friends
* Monica Aspelund
* Seija Simola
* Katri Helena
 |
|  |
| 1980-luku | * Vesa-Matti Loiri
* Riki Sorsa
* Kojo
* Ami Aspelund
* Kirka
* Sonja Lumme
* Kari Kuivalainen
* Vicky Rosti & Boulevard
* Boulevard
* Anneli Saaristo
 |
|  |
| 1990-luku | * Beat
* Kaija Kärkinen
* Pave Maijanen
* Katri Helena
* CatCat
* ~~1995~~
* Jasmine
* ~~1997~~
* Edea
* ~~1999~~
 |
|  |
| 2000-luku | * Nina Åström
* ~~2001~~
* Laura Voutilainen
* ~~2003~~
* Jari Sillanpää
* Geir Rönning
* Lordi
* Hanna Pakarinen
* Teräsbetoni
* Waldo’s People
 |
|  |
| 2010-luku | * Kuunkuiskaajat
* Paradise Oskar
* Pernilla Karlsson
* Krista Siegfrids
* Softengine
* Pertti Kurikan Nimipäivät
* Sandhja
* Norma John
* Saara Aalto
* Darude feat. Sebastian Rejman
 |
|  |
| 2020-luku | * ~~Aksel Kankaanranta~~
* Blind Channel
* The Rasmus
* Käärijä
* Windows95man feat. Henri Piispanen
 |
|  |
| Yliviivattu vuosiluku tarkoittaa, että Suomi ei osallistunut kilpailuun kyseisenä vuonna. |

 |

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
	+ 2
	+ 3
* VIAF

 |
|  |
| Kansalliset | 
* Suomi (KANTO)
	+ 2
	+ 3

 |
|  |
| Taiteenala | 
* MusicBrainz
	+ 2

 |
|  |
| Henkilöt | 
* Ritva
* Elonet
* Yle

 |
|  |
| Muut | 
* Europeana

 |

 |